Úradný vestník L 009 , 15/01/2004 S. 0040 - 0041



Rozhodnutie Európskej centrálnej banky z 18. decembra 2003, ktorým sa mení a dopĺňa rozhodnutie ECB/2001/15 zo 6. decembra 2001 o vydávaní eurobankoviek (ECB/2003/23) (2004/49/ES) RADA GUVERNÉROV EURÓPSKEJ CENTRÁLNEJ BANKY: so zreteľom na Zmluvu o založení Európskeho spoločenstva, najmä na jej článok 106 ods. 1, a na štatút Európskeho systému centrálnych bánk a Európskej centrálnej banky, najmä na jeho článok 16, so zreteľom na rozhodnutie ECB/2001/15 zo 6. decembra 2001 o vydávaní eurobankoviek [1], keďže: (1) v článku 1 písm. c) rozhodnutia ECB/2001/15 sa definuje "kľúč upísaného základného imania" odkazom na rozhodnutie ECB/1998/13 z 1. decembra 1998 o percentuálnych podieloch národných centrálnych bánk v kľúči na upisovanie základného imania Európskej centrálnej banky [2]; (2) v článku 1 písm. d) rozhodnutia ECB/2001/15 sa definuje "kľúč na rozdeľovanie bankoviek" odkazom na prílohu rozhodnutia ECB/2001/15, v ktorej sa vymedzuje kľúč uplatňovaný k 1. januáru 2002; (3) rozhodnutie ECB/2003/17 z 18. decembra 2003 o percentuálnych podieloch národných centrálnych bánk v kľúči na upisovanie základného imania Európskej centrálnej banky [3] zrušuje rozhodnutie ECB/1998/13 s účinnosťou od 1. januára 2004 a ustanovuje nové vážené podiely pridelené národným centrálnym bankám (NCB) v kľúči na upisovanie základného imania ECB; (4) rozhodnutie ECB/2001/15 sa má podľa toho zmeniť a doplniť, aby sa určil kľúč na rozdeľovanie bankoviek uplatňovaný od 1. januára 2004. Zmenou a doplnením by sa mala zaviesť aj všeobecná definícia pojmu "kľúč upísaného základného imania", aby sa v budúcnosti predišlo zmenám a doplneniam rozhodnutia ECB/2001/15 zakaždým, keď sa upraví kľúč základného imania ECB, PRIJALA TOTO ROZHODNUTIE: Článok 1 Zmeny a doplnenia rozhodnutia ECB/2001/15 Rozhodnutie ECB/2001/15 sa mení a dopĺňa takto: 1. článok 1 písm. c) sa nahrádza takto: "c) "kľúčom upísaného základného imania" sa rozumejú podiely národných centrálnych bánk (vyjadrené v percentách) na upísanom základnom imaní ECB, ktoré pre národné centrálne banky vyplývajú z uplatňovania vážených podielov v kľúči podľa článku 29.1 štatútu, ktoré platia pre príslušný finančný rok," 2. článok 1 písm. d) sa nahrádza takto: "d) "kľúčom na rozdeľovanie bankoviek" sa rozumejú percentuálne podiely, ktoré vyplývajú zo zohľadňovania podielov ECB na celkovom súčte vydávaných eurobankoviek a uplatňovania kľúča upísaného základného imania (zaokrúhleného na najbližší násobok 0,0005 percentného bodu) na podiel národných centrálnych bánk na takomto celkovom súčte. Ak sa výsledný súčet percentuálnych podielov nerovná 100 %, rozdiel sa vyrovná tak, že: i) ak celkový súčet nedosiahne 100 %, k najmenšiemu podielu (najmenším podielom) sa vo vzostupnom poradí pridáva 0,0005 percentného bodu, až kým sa nedosiahne presne 100 %, alebo ii) ak celkový súčet presiahne 100 %, od najväčšieho podielu (najväčších podielov) sa v zostupnom poradí odpočítava 0,0005 percentného bodu, až kým sa nedosiahne 100 %. V prílohe tohto rozhodnutia sa vymedzuje kľúč na rozdeľovanie bankoviek uplatňovaný od 1. januára 2004." 3. Príloha rozhodnutia ECB/2001/15 sa nahrádza textom ustanoveným v prílohe k tomuto rozhodnutiu. Článok 2 Záverečné ustanovenia 1. Toto rozhodnutie nadobúda účinnosť 1. januára 2004. 2. Toto rozhodnutie sa uverejní v Úradnom vestníku Európskej únie. Vo Frankfurte nad Mohanom 18. decembra 2003 Za Radu guvernérov ECB Jean-Claude Trichet [1] Ú. v. ES L 337, 20.12.2001, s. 52. [2] Ú. v. ES L 125, 19.5.1999, s. 33. [3] Ú. v. EÚ L 9, 15.1.2004, s. 27.. -------------------------------------------------- PRÍLOHA KĽÚČ NA ROZDEĽOVANIE BANKOVIEK K 1. JANUÁRU 2004 (v %) | Európska centrálna banka | 8,0000 | Nationale Bank van België/Banque Nationale de Belgique | 3,2690 | Deutsche Bundesbank | 27,0365 | Bank of Greece | 2,4970 | Banco de España | 10,1430 | Banque de France | 19,0815 | Central Bank and Financial Services Authority of Ireland | 1,1845 | Banca d'Italia | 16,8345 | Banque centrale du Luxembourg | 0,1975 | De Nederlandsche Bank | 5,1205 | Österreichische Nationalbank | 2,6590 | Banco de Portugal | 2,3255 | Suomen Pankki | 1,6515 | Spolu | 100,0000 | --------------------------------------------------